**Азчылык маселелери боюнча Бириккен Улуттар Уюмунун Атайын баяндамачысы**

**Фернан де Варен**

**Кыргызстанга иш сапары, 2019-жылдын 6-17-декабры**

**Миссиянын жыйынтыгы боюнча билдирүүсү**

*2019-жылдын 6-декабрынан 17-декабрына чейин Кыргыз Республикасынын Өкмөтүнүн чакыруусу менен өлкөдө азчылыктардын азыркы абалын баалоо боюнча миссияны өткөргөм. Мен аткаруу, мыйзам чыгаруу жана сот бийликтеринин өкүлдөрү, департаменттеринин көп сандаган кызмат адамдары, укук коргоочулар, эл аралык уюмдар, окумуштуулар, жарандык коом уюмдары, азчылыктардын өкүлдөрү жана өлкөнүн ар кайсы жерлеринен келген көптөгөн башка адамдар менен жолуктум. Мен бул миссияны ишке ашырууга чакыруусу үчүн Кыргыз Өкмөтүнө жана колдоосу жана баалуу кызматташуусу үчүн Тышкы иштер министрлигине чын жүрөктөн ыраазычылык билдиргим келет.*

**1. Кириш сөз**

Мен Бириккен Улуттар Уюмунун кызматкери болбойм жана кызмат ишимди ыктыярдуу негизде аткарам деп баштоого уруксат бериңиз. Мен көз карандысыз эксперт катары өзүмдүн кесиптик жана калыс тажрыйбамды колдоном жана түздөн-түз БУУнун Адам укуктары боюнча кеңешине жана Башкы Ассамблеясына отчет берем.

Менин иш сапарымдын максаты – азчылык маселелери боюнча Атайын баяндамачы катары мандатыма ылайык, кызматташтык жана конструктивдүү диалог духунда, Кыргызстанда улуттук же этностук, диний жана тилдик азчылыктарга таандык адамдардын адам укуктарын колдоого жана коргоого мүмкүнчүлүк бербеген тоскоолдуктарды, ошондой эле алдыңкы тажрыйбаны аныктоодо болгон. Ошону менен бирге, бул миссиянын максаты – учурдагы мүчүлүштүктөрдү же кенемтелерди жоюуга мүмкүн берген жолдорду сунуш кылуу жана, ошону менен катар, Кыргызстандын азчылыктарынын адам укуктарына карата эл аралык милдеттенмелерин аткаруу натыйжалуулугун жогорулатуу жолдорун аныктоо болгон.

Ошентип, иш сапарымдын жалпы максаты – улуттук, этностук, диний же тилдик азчылыктарга таандык адамдардын укугун колдоо жана коргоо жаатындагы колдонуудагы мыйзамдарды, саясатты жана тажрыйбаны өтө кунт коюу менен иликтеп чыгуу. Мен теңчилик жана басмырлабоо, билим берүү жана азчылык тилдерин, анын ичинде жаңсоо тилин колдонуу, коомдук турмушка натыйжалуу катышуу жана өкүлчүлүк, диний азчылыктардын укугу, ошондой эле жек көрүү сезимин козуткан пикирлер жана улуттар аралык жана диний касташууну тутандыруу менен күрөшүү боюнча чаралар сыяктуу өзгөчө мааниге ээ болгон жааттарында азчылыктарга тиешелүү аспектилерди изилдегим келет.

Мен мурдагы өлкөлүк миссиялардын жана мандатыма байланышкан башка иш-чаралардын жүрүшүндө көп түшүндүрүп айтып кеткендей, азчылыктар – тилдик, диний же этностук топтор өлкөнүн калкынын жарымынан азын түзөбү же жокпу экенин аныктоочу объективдүү сандык категориясы катары кеңири түшүнүлүшү керек. Ал терс мааниге ээ эмес, расмий таанууга көз каранды эмес, аймактык же автономиянын башка формаларынын таасирине дуушар эмес жана үстөмдүк, баш ийүү же социалдык-экономикалык статус маселелерин козгобойт.

Бүгүн мен кээ бир негизги маселелер боюнча өзүмдүн алдын ала сын пикирлеримди жана сунуштарымды гана берем. Алар мен иш сапарымдын жүрүшүндө чогултулган материалдар жана документтер менен толугу менен таанышып чыккандан кийин жыйынтыктоочу баяндамамда майда-чүйдөсүнө чейин талкууланат. Мен жыйынтыктоочу баяндамамды 2021-жылдын март айында Женевадагы Адам укуктары боюнча БУУнун кеңешине тапшырам.

**2. Кыскача маалымат**

Кыргызстан – Борбордук Азияда жайгашкан кооз тоолуу өлкө. Динден тышкары, парламенттик, демократиялык, калкы 6 миллион адамдан ашкан мамлекет, 1991-жылы эгемендүүлүккө ээ болгон учурдан тартып өзүнүн этностук курамында терең демографиялык өзгөрүүлөргө учурады: этностук кыргыздардын үлүшү 1979-жылы 50% дан 2018-жылы 73,3% га чейин өстү, ал эми орустар, украиндер, немецтер жана татарлар сыяктуу этностук топтордун үлүшү 35%дан 5%га чейин төмөндөдү. 2018-жылы негизги этностук топтор болуп өзбектер – 14,6%, орустар – 5,6% эсептелет. Башка майдараак топторго дунгандар, уйгурлар, мугаттар (люли аталышында да белгилүү) жана башка андан майдараак азчылыктар кирет. Өзбектердин көпчүлүгү түштүктө жашайт.

Кыргызстан, Бардык адамдарды зордук-зомбулук менен жок кылуудан коргоо жөнүндө конвенциясынан тышкары, адам укуктары боюнча бардык негизги келишимдердин катышуучусу болуп саналат. Жакында эле, 2019-жылдын 17-майында, Майыптардын укугу жөнүндө конвенция ратификацияланган. Жалпысынан мамлекет эл аралык укук коргоочу мекемелер жана механизмдер, анын ичинде атайын жол-жоболордун мандатарийлери менен өз ара аракеттенүүнүн позитивдүү тажрыйбасына ээ.

**3. Адам укуктарын коргоо**

Кыргызстандын Конституциясы адам укуктары жаатындагы бир катар жоболорду камтыйт, анын ичинде Конституциянын 16-беренесижынысы, расасы, тили, майыптуулугу, этноско таандыктыгы, туткан дини, курагы, саясий же башка ынанымдары, билими, теги, мүлктүк же башка абалы, ошондой эле башка жагдайлар сыяктуу белгилер боюнча теңдикти жана кодулоого алынышы мүмкүн эместигин кепилдейт. 6-беренесинде да “адам укуктары боюнча эл аралык келишимдердин ченемдери түздөн-түз колдонулат жана башка эл аралык келишимдин ченемдерине караганда артыкчылыкка ээ” деп каралган.

Кыргызстан эл аралык укук коргоо механизмдеринин айрым сунуштарына негизделген, азчылык маселелери боюнча атайын бөлүмүн камтыган Адам укуктары боюнча 2019-2021-жылдарга иш-аракеттер планын иштеп чыккандыгы оң жагдай болуп саналат. Кыргызстанга бул жетишкендик үчүн тиешесин берүү зарыл болсо да, анда Расалык басмырлоонун бардык формаларын жоюу жөнүндө конвенцияда каралган расалык басмырлоо жана терсаяктык менен күрөшүү сыяктуу маселелер боюнча маалымдуулукту жогорулатуу боюнча иш-чараларга көбүрөөк көңүл бурулган, жана азчылык тилдеринде билим берүү же коомдук турмуштун көпчүлүк чөйрөлөрүндө азчылык өкүлдөрүнүн аздыгы сыяктуу маселелер менен түздөн-түз алектенбейт экендигин белгилей кетүү керек.

Ошентип, бир катар мүчүлүштүктөр жана кенемтелер сакталууда, алар мурда БУУнун башка укук коргоо түзүмдөрү тарабынан да белгиленген олуттуу кооптонууларды жаратып жатышат, алардын ичинде: Конституцияда бекитилген адамдын укуктарын ишке ашырууну камсыздоо үчүн адам укуктары жаатындагы бардыгын камтыган мыйзамдарынын – жана өзгөчө басмырлоого каршы мыйзамынын жоктугу – ошондой эле Конституциянын 16-беренесинде диний белгиси боюнча басмырлоого тыюу салуунун жоктугу. Адам укуктары боюнча комитет 2014-жылы, Экономикалык, социалдык жана маданий укуктар боюнча комитет 2015-жылы, жана жакында эле, 2018-жылы Расалык басмырлоону жоюу боюнча комитет (РБЖК) Кыргызстандын Өкмөтүнөн басмырлоого каршы баарын камтыган алкактык программасын кабыл алышын талап кылган, ал программа басмырлоо үчүн бардык негиздерди камтып, тикелей жана кыйыр басмырлоону аныктоого багытталат эле. Басмырлоого каршы жоболор Жазык кодексине жана Эмгек кодексине киргизилсе да, билим берүү жана саламаттыкты сактоо сыяктуу башка негизги тармактарда мындай жоболор жок. Бул мүчүлүштүктөр азчылыктар үчүн өзгөчө мааниге ээ болушу мүмкүн, алар мунун кесепетинен басмырлоочу мамилеге дуушар болушу мүмкүн, же, айрыкча, аялуу же маргиналдаштырылган болушу мүмкүн.

Кыргыз Республикасынын Омбудсменинин (Акыйкатчысынын) аппараты адам укуктарын бузуу тууралуу даттанууларды, ошондой эле азчылык өкүлдөрү тарабынан берилген даттанууларды, атап айтканда, милиция тараптан мүмкүн болгон ырайымсыз мамилелер, мамлекеттик кызмат көрсөтүүлөрдү берүү учурунда басмырлоо, жек көрүүнү козутуу жана жек көрүүчүлүк негиздеги кылмыштар, ошондой эле диний уюмдарды каттоо менен байланышкан даттанууларды кабыл алат. Акыйкатчынын ишинин маанилүүлүгүнө карабастан, анын аппараты адамдык жана финансылык ресурстарынын жетишсиздиги жаатындагы көйгөйлөрүнө туш болууда, ал эми анын институционалдык абалы Кыргыз Республикасынын Омбудсмени (Акыйкатчысы) жөнүндө мыйзамда камтылган конкреттүү жоболордун себебинен аялуу болот, жана, атап айтканда, мыйзамдын 7-беренеси көрсөткөндөй, парламент (Жогорку Кеңеш) Омбудсменинин (Акыйкатчысынын) аппаратынын өлкөдөгү адам укуктарынын абалы тууралуу баяндамасын жактырбаган учурда Омбудсменинин (Акыйкатчысынын) ыйгарым укуктары “мөөнөтүнөн мурда токтотулат”.

Мен Акыйкатчынын аппараты адамдын укуктарын колдоо жана коргоо менен алектенген улуттук мекемелердин статусуна тиешелүү Париж принциптерин мурункудай эле сактабагандыгы жана аппаратына келип түшкөн диний, тилдик же улуттук белгиси боюнча басмырлоого карата даттануулардын төмөн саны менен байланыштуу БУУнун башка түзүмдөрү тарабынан бушайман болгондугуна кошулам. Мен Акыйкатчынын аппаратын Париж принциптерине ылайыкташтыруу үчүн мыйзамдарды кабыл алууну жана Кыргыз Республикасынын Өкмөтү аппараттын иши жөнүндө маалымдуулукту жогорулатуу жана этностук, диний же тилдик басмырлоого даттануулар үчүн азчылыктарга даттануу берүүнүн механизми боюнча натыйжалуу чараларды көрүүнү сунуштаймын. Ошондой эле аппарат өз милдетин аткаруу үчүн зарыл ресурстар менен камсыз болушу керек.

Ошондой эле, БУУнун мониторинг механизмдери өткөн жылдары кооптонууларды жараткан бир катар көйгөйлөрдү аныкташкандыгын да белгилеп кетүү зарыл:

- азчылыктардын коомдук турмушка катышуу жана шайлоо кызмат орундарында өкүлчүлүк деңгээлинин төмөндөшү;

- өлкөнүн мамлекеттик кызматында, анын ичинде милицияда жана сот органдарында ишке орношуунун улам төмөн деңгээли, кээде өзбек азчылыгынын өкүлдөрүн кызматтан бошотуу менен шартталат;

- жалпыга маалымдоо каражаттарында орус тилинен башка азчылык тилдери дээрлик пайдаланбайт;

- билим берүүдө азчылык тилдерин, ошонун ичинде аларды окутуу тили катары колдонуунун азайышы;

- айрым азчылыктарга, негизинен өзбектерге карата кыйноолорду жана ырайымсыз мамиле жасоону колдонуу жөнүндө арыздардын тынымсыз келип түшүшү;

- азчылыктарды мажбурлап көчүрүү, бизнесин жутуу же мүлкүн жок кылуу, өзгөчө 2010-жылдагы жаңжалдан кийин ( бул билдирүүдө төмөндө баяндалат)

Террористтерди даярдоо үчүн чет өлкөгө чыккан же чет өлкөлүк жоочу болуп калган жарандарды Кыргызстандын жарандыгынан ажыратууга мүмкүндүк берүүчү “Кыргыз Республикасынын жарандыгы жөнүндө” мыйзамына карата түзөтүүлөрдү киргизүү сыяктуу башка маанилүү өзгөртүүлөр бар экендигин айтып кетүү зарыл.

Мен Кыргызстанда азчылыктардын өкүлдөрү бирдей эмес мамиле кылуу жана басмырлоо, атап айтканда, өз эне тилинде билим алуу мүмкүндүгүн, мамлекеттик кызматындагы жана мамлекеттик сектордогу кызмат орундарына орношуу жана сот адилеттигине жетүү, ой-пикирлерди билдирүү, чогулуштардын жана ассоциациялардын эркиндигин чектөө сыяктуу басмырлоочу деп мүнөздөлө турган чектөөлөргө карата өзүнүн кооптонуулары тууралуу мага көп айтып жаткандыгын өзгөчө белгилей кетишим керек.

**4. Кыргызстандагы жарансыздык жана азчылыктар**

Дүйнөдө жарансыздык азчылыктардын негизги көйгөйү болуп саналат, анткени дүйнөдө жарандыгы жок болжол менен 10 миллион адамдын ичинен 75%дан ашыгы азчылык топтордун мүчөлөрү болуп саналат. Кыргызстан 2019-жылы өлкөдөгү жарансыздыкты жойгон биринчи өлкө болуп калды. Өкмөт тарабынан жарансыздыкты жоюу боюнча көрүлгөн конкреттүү кадамдары Мамлекеттик каттоо агенттигинин Кыргыз Республикасында ар бир адам жарандык абалдын актыларын каттоого жана расмий документтерге жетүүгө багытталган коомчулукка маалымдоо боюнча демилгесин, ошондой эле өлкөдө төрөлгөн балдарга автоматтык түрдө жарандык берүү саясатын камтыйт. Жарандык коом менен өнөктөштүктө Мамлекеттик каттоо агенттиги жалпы улуттук кампанияны өткөрдү, ал 79 000 адамды өздүк күбөлүк берүү менен идентификациялоого көмөк көрсөтөт, ошону менен бирге, бул кампания мугаттар азчылыгынын өкүлдөрүнө багытталган, аларда адат катары эч кандай күбөлүктөрү же ал тургай туулгандыгы тууралуу актысын каттоосу болгон эмес. Бул күч-аракеттерге жарандык коом уюмдары катышкан, атап айтканда, “Фергана өрөөнүнүн чек арасыз адвокаттар” уюму жана анын директору Азизбек Ашуров. Азизбек Ашуровго 2019-жылдын октябрь айында качкындардын укуктарын коргоо жаатындагы салымы үчүн “Нансен” сыйлыгы ыйгарылды.

Ошентип, Кыргызстан бул тармакта жарансыздыкты жоюунун алдыңкы тажрыйбасынын жарык үлгүсү болуп саналат, бул башка региондордогу миллиондогон азчылыктар үчүн жарансыздыктын олуттуу кесепеттеринин аркасында өзгөчө маанилүү.

**5. Билим берүү**

Кыргызстанда мектептик билим берүү өзүнө башталгыч билимди (1-4-класстар), базалык орто (5-9-класстар) жана орто мектептин жогорку класстарын (10 жана 11-класстар) камтыйт. Башталгыч жана базалык орто билим милдеттүү болуп саналат, ошондой эле мектепке чейинки бир жылдык билим берүү да бар.

Кыргызстан мамлекеттик кыргыз тилин милдеттүү түрдө окутууну колдонот. Ошондой эле, төрт тилде – кыргыз, орус, өзбек жана тажик тилдеринде мектептик окуу куралдарын жана окуу китептерин басып чыгаруу болжолдонууда.

Билим берүү жана илим министрлигинин маалыматына ылайык, башталгыч, базалык орто жана атайын орто билим берүү үчүн 2262 окуу жайлары бар, аларда жалпы алганда 1 222 661 окуучу окуйт. Алардын 462си шаарларда, ал эми 1796сы өлкөнүн айыл жерлеринде жайгашкан. Алардын ичинен 2148 – мамлекеттик жана 114 – менчик окуу жайы.

Төрт тил (кыргыз, орус, өзбек, тажик) 1689 мамлекеттик мектептерде окутуу тили катары колдонулат, алардын үчөө азчылык тилдери: орус тили 226 мектепте, өзбек тили 33 жана тажик тили 3 мектепте окутуу тили болуп саналат. 2013/14 жана 2017/18 окуу жылдарын камтуучу байкоо маалыматтары өзбек мектептеринин санынын кескин кыскарышын (65тан 33кө чейин) көрсөтүп турат, ошол эле учурда орус мектептеринин саны көбөйгөн, ал эми тажик мектептердин саны отчеттук мезгилдин ичинде өзгөрүүсүз бойдон калууда. Белгилей кетчү нерсе, өзбектер өлкөдөгү саны боюнча экинчи орунда жана орус азчылыгынын өкүлдөрүнө караганда көп сандуу калк болсо да, билим берүүдөгү өзбек тилин пайдалануу төмөнкү деңгээлде калууда.

Ал эми орто кесиптик билим берүү боюнча айта турган болсок, 2017/18 окуу жылында 145 окуу жайда окуган жалпы 91 877 окуучунун санынан 79 155 – кыргыз улутундагы окуучулар болуп саналат.

Өлкөдө 1390 мектепке чейинки мекеме бар, аларда жалпы алганда 187 078 бала окуйт, алардын ичинен 99 678и кыргыз тилинде, 86 511и орус тилинде, 878и өзбек жана 11и башка тилдерде окушат.

2012-2020-жылдарга карата Кыргыз Республикасында билим берүүнү өнүктүрүү стратегиясынын негизги артыкчылыктуу багыттарынын бири көп маданияттуу жана көп тилдүү билим берүүнү өнүктүрүү болуп саналат, анын алкагында окуучулар эки тилде окушат. Өкмөттүн маалыматы боюнча, көп тилдүү билим берүү бүткүл аймактагы 80ден ашуун мектепте, ошондой эле 60 бала-бакчада, 5 жогорку окуу жайда берилет. Ошондой эле көп тилдүү билим берүүнүн эксперименттик программалары бар, алар Европадагы коопсуздук жана кызматташуу боюнча уюм (ЕККУ) сыяктуу эл аралык уюмдар тарабынан колдоого алынат.

Конституциянын 10-беренесинде “Кыргызстан элин түзгөн бардык этностордун өкүлдөрүнө эне тилин сактоо, аны окуп-үйрөнүү жана өнүктүрүү үчүн шарттарды түзүү укугуна кепилдик берет” деп таанылса да, иш жүзүндө азчылыктар өз эне тилинде сапаттуу билим алууда олуттуу кыйынчылыктарга дуушар болушат. Мамлекеттик кыргыз жана расмий орус тили бара-бара азчылык тилдерин мамлекеттик билим берүү системасынан сүрүп чыгарышууда (орус эмес азчылык тилдерин окутуу менен чектелген бир нече курстардан тышкары азчылыктардын тилинде кесиптик же жогорку билим берүү жок). 2010-жылдагы коогалаңга чейин өзбек тилинде курстарды Ош шаарындагы Кыргыз-Өзбек университети жана Жалал-Абад шаарындагы Элдердин достугу университети гана берген. Азыркы учурда биринчисинде кыргыз жана орус тилдеринде гана курстар берилет, ал эми экинчиси жабылган.

Азчылык тилдеринде мектептердин саны кыйла кыскарган, бул каржылоонун жана азчылык тилдеринде окуткан квалификациялуу окутуучулар курамынын жоктугунан улам, же болбосо ошол мектептердин кээ бири окутуу тилин расмий орус тили же көбүнчө мамлекеттик кыргыз тилине өзгөрткөнүнөн улам болууда. Мындан тышкары, азчылыктардын ичинен көптөгөн ата-энелер балдарын аларды андан ары билимин жогорулатууну камсыз кылуу үчүн кыргыз жана орус тилинде окутуучу мектептерге жөнөтүүнү жакшы деп табышат, анткени жогорку окуу жайлар кыргыз же орус тилдеринде гана билим беришет. Ошондой эле бул алар үчүн окууну аяктагандан кийин Кыргызстанда же чет өлкөдө, өзгөчө Россияда ишке орношуу мүмкүндүгүн жогорулатат.

Азыркы учурда бир катар азчылык тилдеринде билим алуу жок, негизинен мамлекеттик жардамдын жана квалификациялуу окутуучулар курамынын, ошондой эле окуу материалдарынын жана окуу китептеринин жоктугунан, бул Конституциянын 10-беренесинде каралган кепилдиктерге туура келбешин көрсөтүп турат.

Мисалы, курд азчылыгынын балдарында мектепте өзүнүн тилинде окууга эч кандай мүмкүнчүлүгү жок, ошол эле учурда уйгурлар Билим берүү жана илим министрлигинен Чүй жана Ош облустарынын 3 мектептеринде уйгур тилинде окутуу программаларды жүзөгө ашырууга уруксат алышты. Бул да жүзөгө ашырылган эмес, анткени Өкмөт эч кандай каржы каражаттарын берген жок жана уйгур азчылыгынын жамаатында аларды колдоо үчүн эч кандай каражаттары жок.

Дунган азчылыгы жөнүндө айтсак, Чүй облусунда 10 мектеп, ал эми Ошто 1 мектеп бар, анда азчылыктын эне тили жумасына 1 саат эле окутулат. Бирок, Атайын баяндамачыга берилген маалыматтарга ылайык, дунган азчылыгынын өкүлдөрү алардын тилинде жумасына ошол 1 саатты окутууну камсыз кылуу жана сактоо үчүн Билим берүү жана илим министрлигине жана парламенттин мүчөлөрүнө жыл сайын кат жазууга муктаж. Ал эми дунган тилиндеги окуу китептери тууралуу билдирилгендей, акыркы 5 жыл ичинде дунган азчылыгынын жамааты тарабынан конкурстук негизде Өкмөттөн алынган грантынын эсебинен 7 000 окуу китептерин басып чыгаруу боюнча бир гана долбоор ишке ашырылды.

Мындан тышкары, 2015-жылдан кийин орто мектептин жогорку класстарында жогорку окуу жайларында окуу мүмкүндүгүн берүүчү мамлекеттик бүтүрүү экзамендеринде өзбек тилин колдонуу мүмкүнчүлүгү жокко чыгарылган. Андан бери экзамендерди кыргыз жана орус тилдеринде гана тапшырууга болот. Жогорку окуу жайларына экзамендерди өзбек тилинде тапшырууну жокко чыгаруу БУУнун Расалык басмырлоонун бардык түрлөрүн жоюу боюнча комитети тарабынан билим берүүсү жарым-жартылай өзбек тилинде ишке ашырылган балдарга карата потенциалдуу басмырлоочу, укугун чектөөчү деп мүнөздөлгөн .

Бирок, билим берүү тили азчылыктардын тынчсыздануусун жараткан жалгыз көйгөй эмес. Ош муниципалитетинин аймагындагы мугат бир жамаатынын мүчөлөрү башка бир тоскоолдукка дуушар болушту, алар жашаган аймакта 800дөн ашуун окуучу үчүн бир гана мектеп бар экенин мага айтышты. Мурун 1970-жылдары болжол менен 180 окуучу үчүн курулган мектеп бүгүнкү күндө ошол жамааттын болжол менен 600 окуучусун тейлейт, жана азыр ал мектепте төрт смена менен 800 окуучу окуйт, бул болжол менен 200 окуучу күнүнө 45 мүнөттөн үч же төрт гана мектеп сабагын алышат экенин билдирет. Башка окуучулар кандайдыр бир билим алуу мүмкүнчүлүгүнө ээ болуу үчүн олуттуу аралыкты басып өтүүгө мажбур. Билим берүү жана илим министрлигине, жергиликтүү администрациялар жана Ош облусунун мамлекеттик бийлик органдарына акыркы жолу 2017 жана 2018-жылдарда берилген көп сандаган суроо-талаптарга карабастан, так жооп берилген эмес, натыйжада, башка балдар менен салыштырмалуу мугат азчылыгынын балдарына карата билим берүү жаатында бирдей эмес, басмырлоочу мамиле кылышат экени анык көрүнөт. Мунун натыйжасында, албетте, билиминин төмөндүгү, жакырчылык, бул балдар коомдун турмушуна бирдей өлчөмдө катышууга мүмкүнчүлүгү жоктуган жана алсыз болуп калышынан көпчүлүк тармактарда ишке орношууга жөндөмсүздүгү келип чыгат.

Менин мандатымдын алкагында 2017-жылы “Тилдик азчылыктардын тил укуктары: Практикалык Колдонмо” деп аталган документ даярдалган, анда, башкалар менен катар, басмырлабоо сыяктуу эл аралык адам укуктарынын таасири каралат. Бул мамлекеттик билим берүүдө жана азчылык тилди пайдаланууда, “жетиштүү жогорку сандык суроо-талап бар болгон шартта мамлекеттик билим берүү кызматтары бүтүндөй тең салмактуу мамиле негизинде, тиешелүү деңгээлде азчылык тилде берилүүгө тийиш. Бул балдар бакчасынан баштап университетке чейинки мамлекеттик билим берүүнүн бардык деңгээлдерин камтыйт. Эгерде сүйлөгөндөрдүн суроо-талабы, концентрациясы же башка факторлору муну мүмкүн кылбаса, анда мамлекеттик органдар иш жүзүндө мүмкүн болушунча азчылык тилдерин окутууну камсыз кылышы керек. Мындан тышкары, бардык балдар расмий тилди (тилдерди) окуу мүмкүнчүлүгүнө ээ болушу керек”.

Жогоруда аталган Колдонмого ылайык, Кыргызстан билим берүүдө анын тилди пайдалануу жаатындагы саясаты тикелей же кыйыр түрдө басмырлоого жол бербешин камсыз кылууга тийиш. Атап айтканда, бул өзбек тили окутуу тили катары колдонулган мектептердин санын көбөйтүү, жана кыргыз тилин экинчи тил катары натыйжалуу окутууну камсыз кылуу менен бирге эне тилинде сапаттуу билим берүүнү камсыз кылуу үчүн тийиштүү жана пропорционалдуу бюджеттик ресурстарды камсыздоо, жана жогорку окуу жайына өзбек тилинде экзамендерди тапшырууну калыбына келтирүү керек экендигин билдирет.

**6. Дүлөйлөр коому жана жаңсоо тилин колдонуу**

Дүлөй же начар уккан адамдар, ошондой эле алардын үй-бүлө мүчөлөрү жана пикир алышуу үчүн жаңсоо тилин колдонгон башка адамдар толук баалуу тилди колдонушат. Алар өлкөнүн калкынын жарымынан кемин түзөт, демек, алар менин азчылык маселелери боюнча БУУнун Атайын баяндамачысынын мандатыма кирген тилдик азчылыктардын өкүлдөрү болуп саналышат.

Кыргызстанда дүлөйлөр үчүн 2 мектеп жана начар уккандар үчүн бир мектеп бар, жалпы алганда 2017/18 окуу жылында 759 окуучу окуйт. Тилекке каршы, жаңсоо тили дайыма эле окутуу тили катары колдонулбайт же адатта бул тил мектептерде окутулбайт. Анын ордуна, окуучулар, эреже катары, оозунан окууга жана артикуляцияны өздөштүрүүгө мажбур.

Жаңсоо тили пайдаланылышы мүмкүн болгон көпчүлүк мамлекеттик кызматтары, анын ичинде соттук териштирүүлөр үчүн мамлекеттик сурдокотормочуларды камсыз кылуу “Кыргыз азиздер жана дүлөйлөр коому” коомдук бирикмеси аркылуу ишке ашырылат. Анын иши тууралуу оң пикирлерди алганыма карабастан, мурдагыдай эле жаңсоо тилин окутуу боюнча квалификациялуу окутуучулар курамынын жетишсиздиги сезилүүдө, ал эми “Кыргыз азиздер жана дүлөйлөр коомунун” реестринде төрт гана сурдокотормочу бар, алардын баары Бишкекте жайгашкан.

Ошондой эле жаңсоо тили Кыргыз Республикасындагы мыйзам менен таанылгандыгы жана корголгондугу оң жагдай болуп саналат. 2008-жылдын “Ден соолугунун мүмкүнчүлүктөрү чектелүү адамдардын укуктары жана кепилдиктери жөнүндө” мыйзамынын 3-беренеси Кыргыз Республикасынын Өкмөтүн билим берүү жана саламаттык сактоо мекемелеринде, соттук териштирүүлөрдө, мамлекеттик жана муниципалдык кызматтарды көрсөтүүдө, жана коомдун турмушунун башка ар түрдүү чөйрөлөрүндө майыптардын укугун колдоо жана коргоо максатында жаңсоо тилин которууну милдеттендирет. Мыйзам, ошондой эле, мамлекетти сурдокотормочуларды, сурдопедагогдорду, дефектологдорду жана логопеддерди ар жыл сайын даярдоого жана жаңсоо тилин жалпыга маалымдоо каражаттарына киргизүүнү камсыз кылууну милдеттендирет.

Бирок өлкөдө ооруканаларда жана башка медициналык борборлордо сурдокотормо камсыз кылуу боюнча Мамлекеттик программа жок, ошондуктан дүлөй адамдар өз котормочусу, же болбосо медициналык кызматкерлер менен баарлашууга көмөк көрсөтө турган тууганы менен коштолуп жүрүүгө мажбур. Менин билишимче, билим берүү системасынын жана соттук териштирүүлөрдөн тышкары, көпчүлүк мамлекеттик кызматтардын иши ушундай. Ушуга байланыштуу адекваттуу мамлекеттик каржылоо аркылуу жана сурдокотормону камсыз кылууга, ошондой эле адистештирилген университеттик кафедраларды түзүү жолу менен сурдокотормочуларды даярдоо программаларын иштеп чыгууга жана ишке ашырууга катышуу аркылуу мамлекеттик колдоону күчөтүү зарыл.

Азыркы учурда жалпыга маалымдоо каражаттарында берилген жаңсоо тилинде ошол анча чоң эмес көлөмдөгү маалымат эл аралык донорлордун колдоосунда анда-санда учуроочу мүнөзгө ээ. Ошол эле учурда мамлекеттик каржылык колдоо дагы эле көрсөтүлө элек, бул мобилдик телефондор үчүн тиркемелерди иштеп чыгышын жана алыстан жардам көрсөтүү үчүн чалууларды кабыл алуу борборунун иштешин күтүү менен байланыштуу. Акырында, Кыргызстандын Өкмөтү иш менен камсыз кылуу чөйрөсүндө жумушчу орундарын түзүү жана тендерлерди өткөрүү аркылуу дүлөй адамдарга кошумча колдоо көрсөтүшү зарыл.

**7. Диний азчылыктардын адам укуктары**

Жалпылап айтканда, өлкөдөгү диний азчылыктар жалпысынан дин тутуу эркиндигине жана дин белгилери боюнча басмырлабоого адам укуктарын колдонушат, бирок бир аз көйгөйлөр бар.

2009-жылдын “Кыргыз Республикасындагы дин тутуу эркиндиги жана диний уюмдары жөнүндө” мыйзамы өлкөдөгү диний уюмдардын иш-аракетин чектей турган бир нече жоболорду камтыйт. Бул мыйзамга ылайык диний уюмдар мамлекеттик органдарда катталуу үчүн эң аз дегенде 200 кол койгон мүчөсүнө ээ болушу керек. Каттоо жөнүндө арыз Дин иштери боюнча мамлекеттик комиссиясына берилиши керек, бул комиссия ал уюм диний уюм катары иш-аракет кылабы же жокпу экенин чечет. Дин иштери боюнча мамлекеттик комиссиясына арызды берүү үчүн документтердин узун тизмеси талап кылынат, алардын ичине тиешелүү жергиликтүү өз алдынча башкаруу органдарынын (2011-жылдын “Жергиликтүү өз алдынча башкаруу жөнүндө” мыйзамына ылайык), жергиликтүү прокуратура жана улуттук коопсуздук кызматынын жергиликтүү башкаруу органдарынын баалоолору кирет. Эгерде диний уюм юридикалык жактын статусун алууну кааласа, анда анын мүчөлөрү Юстиция министрлигине арыз бериши керек.

Кыргызстандагы бахаистер, протестанттар, ахмадий мусулмандар, Жахабанын күбөлөрү, теңирчилер жана зороастрийлер сыяктуу майдараак диний азчылыктардын диний уюмдарын каттоодо тоскоолдуктарга учурашы жөнүндө айтылат, ошондой эле кээ бир учурларда жергиликтүү өз алдынча башкаруу органдары тарабынан ушул уюмдардын ишин баалоодо 2005-жылдын “Экстремисттик аракеттерге каршылык көрсөтүү жөнүндө” Кыргыз Республикасынын мыйзамынын жоболорун пайдалануу жөнүндө билдирилет, алардын баалоосу андан кийин Дин иштери боюнча мамлекеттик комиссиясынын кароосуна жана акыркы чечим чыгаруусуна берилет.

“Жахабанын күбөлөрү” Кыргызстанда 1998-жылдан бери катталат. Бирок 2009-жылы “Дин тутуу эркиндиги жана диний уюмдар жөнүндө” мыйзам кабыл алынгандан кийин ал шаарларда жана айылдарда кандайдыр бир жаңы филиалдарды каттай алган эмес. Дагы эле Нарын, Ош, Жалал-Абад жана Баткен облустарында каттоодон өтүшү күтүлүүдө. 2019-жылы БУУнун Адам укуктары боюнча комитети чечим чыгарды (CCPR/C/125/D/2312/2013), анда Баткенде каттоодон баш тартуу басмырлоочу болуп саналат жана дин эркиндигине жана ассоциациялар эркиндигине болгон укукту бузат деп айтылат. Ошондой эле комитет белгилегендей, 200 кол койгон мүчөсүнө ээ болушу жөнүндө талап Пактты жана Конституцияны бузат жана өтүнмө ээлери үчүн кереги жок жана негизсиз бюрократтык жана финансылык оорчулуктарды жаратат деп эсептелет, ошол эле учурда ал чакан диний уюмдарды каттоого тоскоолдук кылууга багытталган деген ой бар.

Азыркы учурда Дин иштери боюнча мамлекеттик комиссиясында 3320 диний уюм катталган, алардын ичинен 2902 - исламдык, 404 - христиандык, 12 - бахаисттик, 1 - иудаисттик жана 1 - будда уюму. Алардын ичинен 392си юридикалык жак болуп саналат жана Юстиция министрлигинде катталган.

Мен Акыйкатчынын аппараты Баткен облусундагы “Жахабанын күбөлөрүнүн” уюмун каттоо жөнүндө ишти карап жаткандыгы тууралуу маалымат алдым.

Мындан тышкары, 2009-жылдын “Кыргыз Республикасындагы дин тутуу эркиндиги жана диний уюмдары жөнүндө” мыйзамы “прозелитизм” түшүнүгүн башка дин окууларын туткандарды өзүнүн динине киргизүүгө умтулуусу деп квалификациялап, ачык эмес аныктайт, жана диний мүнөздөгү адабияттарды, басма, аудиовидеоматериалдарды коомдук жайларда жайылтууга, квартираларды, балдар мекемелерин, мектептерди жана жогорку окуу жайларды кыдырып таркатууга тыюу салат.

Жакында Дин иштери боюнча мамлекеттик комиссия диний ишенимдерди үйлөргө баруу аркылуу жайылтууну кошо чектеп, жана бардык 200 кол койгон мүчөлөрү уюм жайгашкан аймактын (облустун) тургундары болушун талап кылып, “Кыргыз Республикасындагы дин тутуу эркиндиги жана диний уюмдары жөнүндө” мыйзамына карата түзөтүүлөрдү киргизүүнү сунуштаган.

Диний азчылыктардын өкүлдөрүнө карата, өзгөчө протестанттык баптисттерге жана “Жахабанын күбөлөрүнө” карата коркутуу жана кол салуулар жөнүндө маалымат мага жеткирилген, бирок жалпысынан бул көрүнүштөр айрым учурда учурай турган гана болуп өңдөнүшөт.

Ошондой эле иш сапардын жүрүшүндө мага тийиштүү аймактарда алардын туугандарын көмүүгө байланыштуу азчылыктар дуушар болгон кыйынчылыктары тууралуу белгилүү болду. Тынчсызданууларын көрүстөндөрдүн жетишсиздиги, көрүстөндөгү демаркациялоо үчүн так чектеринин жоктугу жана калктын өзгөчө башка динге өтүп кеткен диний азчылыктарга карата каршы мамилеси туудурат. Башка динге өтүп кеткен, бирок ошол эле этноско таандык адамдарды бир көрүстөндө көмүүгө жергиликтүү жамааттар тарабынан каршы болуу учурлары жөнүндө билдирүүлөр келип жатат, жана бул адамдын үй-бүлө мүчөлөрү алардын тууганын көмүү үчүн жер издеп жүздөгөн километр басып өтүүгө мажбур болушат. Башка учурларда, өлгөн туугандарынын денесин жергиликтүү жамааттардын кысымы астында эксгумациялоого жана башка көрүстөнгө алып барууга дуушар болушкан.

**8. Саясий турмушка азчылыктардын катышуусу жана коомдук турмуштагы өкүлчүлүгү**

Азчылыктардын Кыргызстандын коомдук турмушуна катышуусу өлкөнүн калкынын жалпы санында бул азчылыктардын үлүшүнө салыштырганда өтө эле чектелүү. Парламентте (Жогорку Кеңеште) депутаттардын 90%ы кыргыздар жана 5%ы орустар. Дунгандардын парламентте 2 мүчөсү бар, ал эми казактар, татарлар жана уйгурлар 1 гана мүчөсүнө ээ. Өзбектер калктын 14%дан көбүн түзсө да, парламенттин 3 гана мүчөсү өзбек азчылыгынын өкүлдөрү болуп саналат.

2015-жылдын октябрь айында шайлоодон кийин Шайлоо жөнүндө мыйзам саясий партиялардын тизмелериндеги азчылыктардын өкүлчүлүктөрү үчүн 15 пайыздык квотаны карагандыгы оң жагдай болуп саналат. Парламенттик өкүлчүлүктү кеңейтүүгө багытталган укуктук реформалар ушул убакка чейин өтө натыйжасыз болгон. Бирок жогоруда айтылган квота азчылыктардын болжол менен 100 топторунун ичинен анча-мынчасы үчүн жок дегенде бир аз даражада көрүнө тургандыгын камсыз кылса да, бирок иш жүзүндө өлкөнүн ар түрдүүлүгүн чагылдырган пропорционалдуу катышуусун камсыз кылбайт, же көпчүлүк азчылыктар үчүн саясий катышуусунун натыйжалуу формасы болуп саналбайт деген сөздөр айтылган. БШКга каттагандан кийин, азчылыктардын ичинен бул талапкерлер партиялык тизмедеги башка азчылыктардан чыккан талапкерлердин айынан жылыштырылышы мүмкүн, же алар шайланган учурда да, эгерде алар кызматтан кетишсе, кийинки баскычта этностук кыргыздар менен алмаштырылышы мүмкүн.

Жергиликтүү кеңештерде өкүлчүлүк өзгөчө азчылыктар көп топтолгон райондордо өтө олуттуу мааниге ээ, бирок толук эмес өкүлчүлүк абалга дуушар болушу ыктымал. 2016-жылдын статистикалык маалыматтар көрсөткөндөй, бардык мамлекеттик органдарда 93%ын кыргыздар, ал эми 6,2%ын азчылыктар түзөт. Ошол жылы Ички иштер министрлигинде 95,3% кыргыздар жана 4,7% азчылыктардын өкүлдөрү түздү. Жергиликтүү өз алдынча башкаруу органдарында азчылыктардын өкүлчүлүгү жогорураак болгон - 10,6%.

Кыргыз Республикасынын Мамлекеттик кадр кызматынын маалыматы боюнча, 2019-жылдын январына карата азчылыктар мамлекеттик жарандык кызматкерлердин жалпы санынын болгону 5%ын жана муниципалдык деңгээлде кызматкерлердин 10,7%ын түзгөн. Алардын ичинде орустар мамлекеттик жарандык кызматчылардын 2,1%ын жана муниципалдык кызматчылардын 2,5%ын түзөт, ошол эле учурда мамлекеттик жарандык кызматтын 1,2%ын жана муниципалдык администрациянын 5,6%ын өзбектер түзөт.

Бул азчылыктардын пропорционалдуу эмес катышуусу, же, тагыраак, азчылыктарды дээрлик толук алып салуусу бир жагынан – азчылыктардын коомдук турмушка төмөн өкүлчүлүгүн түшүндүргөн башкы себептердин бири катары – тилдик тоскоолдук менен байланыштуу. 2015-жылы Мамлекеттик кызмат жөнүндөгү мыйзамга карата түзөтүүлөр бардык мамлекеттик кызматкерлер үчүн кыргыз тилин билүү талабын киргизген, ошентип он миңдеген адамдар кыргыз тилин билүү сынактарын тапшырышы керек болгон. Мындан тышкары, 2004-жылдын “Кыргыз Республикасынын мамлекеттик тили жөнүндө” Кыргыз Республикасынын мыйзамына ылайык, мамлекеттик кыргыз тили жана “зарыл болгон учурда” расмий орус тили мамлекеттик органдар жана жергиликтүү өз алдынча башкаруу органдары тарабынан берилген расмий документтердин тилдерди болуп саналышат.

Укук коргоо органдарында азчылыктардын өкүлчүлүгү ошондой эле өтө начар: 2018-жылы азчылыктар милициянын 15 684 кызматкерлеринин жалпы санынын 5,5%ын түзгөн: орустар - 2%, өзбектер - 1,6%, казактар - 0,7%. Калган азчылыктардын баары милициянын 1,2%ын гана түзгөн. Мындан тышкары, прокуратура жана сот системасында азчылыктардын өкүлчүлүгү жөнүндө эч кандай расмий маалымат жок. Акыр-аягы, азчылыктар өлкөдө аскер кызматчыларынын жалпы санынын 3%ын түзөт. Мындай азчылыктын аз сандуу өкүлчүлүгүнүн себептеринин бири кыргыз улутундагы аскерлери жана командирлери тарабынан куугунтуктоо жана коркутуу коркунучу болуп саналаары айтылган.

Жок дегенде тилдик тоскоолдук тууралуу белгилей кетчү нерсе – калктын олуттуу үлүшүн азчылыктар түзгөн райондордо мамлекеттик кызматтардын тилдери катары жергиликтүү кызмат адамдары колдонула турган азчылык тилдерин пайдаланууну тааныбоону басмырлоочу деп эсептесе болот, анткени ал саламаттык-сактоо сыяктуу жана башка мамлекеттик кызмат көрсөтүүлөрдүн сапатына жана жеткиликтүүлүгүнө гана таасир тийгизбестен, ошондой эле азчылык тилдеринде эркин сүйлөгөн адамдардын жумушка орношуу мүмкүнчүлүгүн чектейт. 2017-жылдагы “Тилдик азчылыктардын тил укуктары: Практикалык Колдонмодо” да бул тууралуу билдирилет: орус жана кыргыз тилдери менен кошо, өзбектердин же башка жыйнактуу жашаган азчылыктардын тилдерин пайдалануу акылга сыярлуу жана негиздүү болгон шарттарда мамлекеттик кызматтарды азчылыктардын тилинде бербөө жана ушуга байланыштуу азчылык тилдеринде эркин сүйлөгөн адамдардын жумушка орношуу мүмкүнчүлүгүн бербөө – басмырлоону тыюуну бузуу катары саналышы мүмкүн.

**9. Этностор аралык мамилелер жана чыр-чатактардын алдын алуу**

Кыргызстандагы этностор аралык мамилелер, жана, 2010-жылдагы Оштогу окуялардан кийин, өзгөчө кыргыздардын көпчүлүгү жана өзбектердин азчылыгынын ортосундагы мамилелер морт бойдон калууда. Этностор аралык чыңалууну критикалык деңгээлге чейин алып бара турган бир нече аныкталган факторлор бар: аларга азчылыктардын толук эмес өкүлчүлүгү, билим берүүдө жана мамлекеттик кызматтарды көрсөтүүдө азчылык тилдеринин көйгөйү, укук коргоо органдары тарабынан жана мамлекеттик кызматтарды көрсөтүүдө адилетсиз мамиле кылуу учурлары, ошондой эле ресурстарды, суу жана жерди башкаруу менен байланышкан көйгөйлөр кирет.

2010-жылдагы жаңжалдын натыйжасында 400дөн ашык адам көз жумган, анын ичинен үчтөн экиси өзбектер болгон, ошондой эле миңдеген үй, менчик жана ишканалардын талкаланышына алып келген. Ошентсе да, Өкмөттүн бул жаңжалга карата, атап айтканда, ал учурда жасалган олуттуу бузууларга байланыштуу иликтөөлөргө жана сот адилеттигин ишке ашырууга карата реакциясы боюнча кооптонуулар бар. Билдирүүлөргө ылайык, өлтүрүүлөр боюнча көп сандагы кылмыш иштер, ошондой эле мүлктү жок кылуу, тоноо жана уурдоо боюнча кылмыш иштер мурдагыдай эле токтотулган, жана Өкмөт курмандыктары жана алардын үй-бүлөлөрүн, ошондой эле зомбулукка кабылган жана кыйроого учураган балдарды реабилитациялоо программасын жүзөгө ашырбай турат.

2010-жылдын окуяларынан кийин Өкмөт 2013-жылы Элдин биримдигин жана этностор аралык мамилелерди чыңдоо Концепциясын кабыл алды, анда өлкөнүн жарандарынын улутуна карабастан бирдей укуктарды жана мүмкүнчүлүктөрдү камсыздоого өлкөдө бардык тиешелүү кызыкдар тараптардын жактоочулугу белгиленет.

Бул Концепцияны ишке ашыруу жана чыр-чатактарды болтурбоо стратегияларын иштеп чыгуу үчүн жооптуу орган – 2013-жылы түзүлгөн Жергиликтүү өз алдынча башкаруу иштери жана этностор аралык мамилелер боюнча мамлекеттик агенттиги (ЖӨБИЭММА) болуп саналат. Этностор аралык мамилелердин мониторинги жана чыр-чатактардын алдын алуу боюнча өз мандатынын жана программаларынын алкагында ЖӨБИЭММА өлкөнүн ар кайсы аймактарында жергиликтүү өз алдынча башкаруу органдары менен тыгыз кызматташат.

Бириккен Улуттар Уюмунун жана башка уюмдардын колдоосу менен ЖӨБИЭММА 23 коомдук кабылдама түздү, ар биринде бар атайын этностор аралык консультативдик кеңеш бар, ал окуялардын өнүгүшүнө жергиликтүү деңгээлде байкоо жүргүзөт, ЖӨБИЭММАнын программалык ишин ишке ашырат, аларга жергиликтүү жамааттардан келип түшкөн даттанууларды жана иштерди кабыл алат, жана уюм Өкмөт үчүн сунуштарды баяндап бере алышы үчүн ЖӨБИЭММАнын борбордук контролдук органына дайыма отчет берип турат. Улуттук деңгээлде ЖӨБИЭММА, ошондой эле, ар кайсы региондорунун 33 мүчөлөрү менен борбордук этностор аралык коомдук кеңешти уюштурду, бирок алар финансылык кыйынчылыктардын кесепетинен 2 жыл бою чогула алган эмес.

2019-жылы ЖӨБИЭММАнын жергиликтүү кабылдамалары 200 даттануу кабыл алышкан жана этностор аралык чыңалууларга жана чыр-чатактарга трансформацияланууга жол берилбеши үчүн бул даттануулардын 56сына чара көрүшкөн. Айтымында, 2019-жылы ЖӨБИЭММА этностор аралык макулдукка көмөк көрсөтүү үчүн багытталган жалпы алганда 1011 иш-чаралардын жана иштердин түрлөрүн уюштурду жана көзөмөлдөдү, анын ичинде жергиликтүү этностор аралык дипломатиянын окуу программалары жана демилгелери болгон. Бул иштерде ЖӨБИЭММА ошондой эле Кыргыз Республикасында азчылыктардын кызыкчылыгын көздөгөн консультативдик кеңеши Кыргыз элинин ассамблеясы менен кызматташат.

Ошентсе да, ЖӨБИЭММАнын жана анын жергиликтүү кабылдамаларынын натыйжалуулугу тууралуу кандайдыр бир сын айтылган, анткени жергиликтүү калктын уюмдун иши жана даттанууну берүү мүмкүнчүлүгү жөнүндө маалыматы аз. Мындан тышкары, бул мекеменин финансылык туруктуулугуна карата кооптонуулар айтылган, анткени ал негизинен эл аралык донорлордун төгүмдөрүнөн улам иштеп жатат.

Кооптонууларды жараткан башка факты: 23 коомдук кабылдамалар ичинен 20сы жергиликтүү бийликтин имараттарында иштейт, бул алардын коомчулукка жеткиликтүүлүгүн азайтат, ошондой эле ЖӨБИЭММА Ички иштер министрлиги, мусулман диний бийликтери, Улуттук коопсуздук мамлекеттик комитети менен тыгыз кызматташат, бул азчылык жамааттардын арасында ишенбөөчүлүк сезимин жаратат, алар өздөрүнүн иштерин жарандык коомдун укук коргоо уюмдарына берүүнү жана аларга юридикалык жардам үчүн кайрылууну артык көрүшөт.

Чыр-чатактардын алдын алуу жана аларды жөнгө салуунун жаатында жана жакында болгон этностор аралык чыңалуулар окуяларынан кийин 2019-жылдын март-апрелинде Акыйкатчынын аппараты жамааттар деңгээлиндеги демилгесин иштеп чыкты жана ишке ашырды, ага өлкөнүн ар кайсы региондорунун азчылыктарынын өкүлдөрү катышты. Алар Акыйкатчынын кеңешчилеринин функцияларын аткарышат жана Акыйкатчынын иштери жана сунуштары жөнүндө маалыматтардын жайылышына жоопкерчилик тартышат. Ошондой эле алар Акыйкатчынын аппаратынын, өлкөнүн 7 областтарында анын учурдагы региондук бөлүмдөрүнүн жергиликтүү катышын бекемдөөгө көмөк көрсөтүшөт, этностор аралык мамилелерге мониторинг жүргүзүшөт жана жергиликтүү этностор аралык чыңалууну жеңилдетүү максатында кандай гана болбосун кийлигишүү үчүн баалуу маалымат беришет.

**10. Жек көрүүнү козуткан пикирлер, улуттук иденттүүлүк жана этностор аралык чыңалуу**

Көп жолу, айрыкча мен өлкөнүн түштүгүндөгү жерлерге барганда, мага азчылыктардын жана макул болбогондордун үндөрү 2010-жылдагы Ош шаарында жана ага жанаша жайгашкан райондорунда кайгылуу окуялардан кийин “Иштин бүтпөшү” жана аярлуу абалынын себебинен басып салынган дешкен. Көп сандаган оң жана пайдалуу демилгелерге, анын ичинде ЖӨБИЭММА тарабынан көрүлгөн, Кыргыз Республикасында элдин биримдигин жана этностор аралык мамилелерди чыңдоо Алкактык концепциясын өнүктүрүүгө жана башка чараларга карабастан, БУУнун бир катар түзүмдөрү акыркы мезгилде меникине окшогон кооптонууларды айтып жатышат.

РБЖК, мисалы, өзбектер, түрктөр, уйгурлар жана мугаттар сыяктуу этностук азчылыктарды стереотиптештирүү жана куугунтуктоо күчөтүлүп жатканын, ошондой эле жалпыга маалымдоо каражаттарында жана коомдук-саясий ишмерлер тарабынан алардын дарегине жек көрүүнү козуткан пикирлерди пайдалангандыгын далил кылды. Комитет ошондой эле укук коргоо органдарынын кызматкерлери тарабынан этностук жамааттарга карата, тактап айтканда өзбектерге калыстыксыз мамиле кылганына тынчсыздангандыгын билдирди.

Алкактык концепция негизги көңүлүн бардык этностук топторду ачыктан ачык камтыбаган жана мурункудай эле кагылышуулардын кайра башталышына алып келиши мүмкүн болгон улуттук иденттүүлүктү түзүүгө бурат. Улуттук иденттүүлүк өлкөдө бардык жамааттардын таанылышы аркылуу түзүлүшү керек экенин эскертүү зарыл.

Азчылыктарга тиешеси бар жана чоң резонанска ээ болгон  маанилүү окуялардын бири журналист Улугбек Бабакуловдун окуясы болуп саналат, ал 2010-жылдагы жаңжал  учурунда өзбектерге улутчул кол салууларды жана өзбектер менен байланышкан жалпы кырдаалды  сынга алды.

Макул болбогондордун үндөрү жана сын-пикирлери, ошондой эле укук коргоо органдарынын өкүлдөрү тарабынан кыянаттык кылуусуна карата азчылыктардын айтылган сын пикирлери ушул жобого ылайык куугунтукка алынган же куугунтукка алынышы мүмкүн болгон башка учурлар да орун алган. Ушуга байланыштуу мен Кыргызстандын Өкмөтүнө анын өзбек азчылыгынын өкүлү болгон укук коргоочу, 2010-жылдагы окуялардын учурунда милициянын мыкаачылык жөнүндө иликтеген жана жазган жана улуттар аралык кастыкты козутууга айыпталып өмүр бою эркиндигинен ажыратылган Азимжан Аскаровду бошотуу зарылдыгы жөнүндө БУУнун Адам укуктары боюнча комитетинин 2016-жылдагы эскертүүсүн аткарууга милдеттенмеси жөнүндө эскертип кетишим керек. 2018-жылдын май айында РБЖК Адам укуктары боюнча комитет айткан сөздөрүн ырастады, ал “мүчө-мамлекетин Азимжан Аскаровдун укугун калыбына келтирүүгө жөндөмсүздүгү тууралуу тынчсыздануусун билдирди”.

Мен Өкмөт курмандыктары азчылыктардын өкүлдөрү, ал эми күнөлүүлөр кыргыз көпчүлүктүн өкүлдөрү болгондо, 313-беренесине ылайык каралган иштери боюнча соттук куугунтуктоо жүргүзбөйт экенин бир нече жолу укканмын.

Жалпысынан, мен жарандык коом уюмдарына, укук коргоочуларга жана журналисттерге, алардын ичинде азчылыктардын абалын көзөмөлдөгөн жана чагылдыргандарга карата куугунтуктоо же, жок дегенде, кастык жана коркунучтуу кырдаал деп мүнөздөлгөн өсүп жаткан учурлар жөнүндө билдирүүлөрдү алып жаттым. Ушуга байланыштуу мен Кыргызстан “жарандык коом уюмдары, укук коргоочулар жана журналисттер, алардын ичинде этностук азчылыктардын укуктары үстүндө иштегендер өзүнүн ишин натыйжалуу жана репрессиялардан коркпой аткара алышын камсыздоо үчүн натыйжалуу чараларды көрүүгө” тийиш экендиги боюнча БУУнун Расалык басмырлоонун бардык түрлөрүн жоюу боюнча комитетиндеги кесиптештерим менен макулмун.

Ушул жана башка факторлор азчылыктардын катарындагы журналисттер жана азчылыктар жана ушул менен байланышкан башка маселелер жөнүндө жазган башка адамдар камалуу жана коркутулуу тобокелдигин болтурбоо үчүн социалдык тармактарды абдан этият менен колдонушат жана активдүүлүк эмес пассивдүүлүк көрсөтүшөрүн билдирет.

2010-жылы Оштогу окуялардын контекстинде буга байланыштуу темада, “Экстремисттик аракеттерге каршылык көрсөтүү жөнүндө” мыйзамда экстремисттик деп каралуучу жосундардын 13 түрү каралды, бирок анда “экстремизм” бул эмне экенин так аныктаган термин жок, бул субъективдүү чечмелөөгө жол берет.

Мурунку Жазык кодексинин 299-беренесинде (азыркы учурда жаңы Жазык кодексинин 313-беренеси) “расалык, этностук, улуттук, диний же региондор ортосундагы кастыкты (араздашууну) козутуу” менен байланышкан кылмыштар каралган, жана ал мамлекеттик органдар тарабынан 2018-жылы жеке адамдардын катышуусу менен 57 кылмыш иштеринде жана уюмдарга же адамдардын топторуна каршы 80 иштеринде колдонулган. Макул болбогон азчылыктардын үндөрүн жана Өкмөттүн саясатын сынга алган пикирлерди басып салуу үчүн мамлекеттик органдар тарабынан Жазык кодексинин бул жобосун колдонуу жөнүндө кооптонуулар кайрадан айтылган.

Бул кооптонууларга жана коркууларга көңүл бурбоо мүмкүн эмес. Жогорку соттун 2016-жылдагы маалыматтары экстремизм менен байланышкан айыптоо өкүмдөрүнүн болжол менен 60%га жакыны азчылыктын өкүлдөрүнө тиешелүү экендигин көрсөткөн, ал эми өзбектер алардын 54%ын түздү.

**11. Жарандыкка жаңы мамиле**

Кыргызстандын Өкмөтү тарабынан сунушталган жарандыктын жаңы концепциясына байланыштуу бардык кыргызстандыктардын улуттук жарандыгына эмес, кыргыздардын этностук таандыктыгына багытталат деген бир катар кооптонуулар айтылган. Кыргыз Республикасында жарандык улутту куруу концепциясында камтылган жаңы мамиле – “Кыргыз Жараны”, ошону менен бирге, “жарандык улут Кыргыз Жаранынын социалдык-экономикалык жана коомдук-саясий турмушка катышуусу үчүн бирдей шарттарды жана мүмкүнчүлүктөрдү түзүү, ар түрдүүлүктү сактоо жана коомдогу толеранттуулукту жогорулатуу жолу менен жетишилет” дегенди билдирет, кийин, балким, кыргыз тилине жана маданиятына басым жасоо менен жана азчылыктарды кыйла даражада четте калтыруу менен өлкөнүн этностук курамын кандайдыр бир олуттуу чагылдыруу жокко чыгарылат. Мисалы, документтин стратегиялык максаттары жарандарды мамлекеттик тилди үйрөнүүгө дем берүү жана кызыктыруу, аны окутууда сапатын жогорулатуу мүмкүнчүлүгүн камтыйт деп баяндалса, анда азчылык тилдеринде окутуу жөнүндө эч айтылбайт, жөн гана “көп тилдүү билим берүү” жана расмий, эне жана чет тилдерди үйрөнүү үчүн “мүмкүнчүлүктөрдү” өнүктүрүү максаты тууралуу айтылат.

Бул азчылык тилдеринде билим берүү жөн эле азайбастан, бир кыйла кыскартылышы же ал тургай, балким, жокко чыгарылышы мүмкүндүгүн көрсөтөт, бул өлкөнүн адам укуктары боюнча милдеттенмелери менен шайкеш келбейт деп эсептейм.

**12. Миссиянын корутунду эскертүүлөрү**

Мен өзүмдүн он эки күндүк иш сапарымдын жүрүшүндө улуттук да регионалдык да өкмөттүк деңгээлде кызыкдар тараптардын эң кеңири чөйрөсү менен, ошондой эле эл аралык уюмдар, ӨЭУ, азчылыктарды козгогон ар кандай аспектилери менен алектенген мекемелер, жана, айрыкча, ар кандай аймактарда азчылык жамааттарынын жана алардын өкүлдөрүнүн өздөрү менен жолугушууга аракет кылдым.

Мен Тышкы иштер министрлиги, Билим берүү жана илим министрлиги, Ички иштер министрлиги, Улуттук статистика комитети, Мамлекеттик каттоо кызматы, Жергиликтүү өз алдынча башкаруу иштери жана этностор аралык мамилелер боюнча мамлекеттик агенттиги, Дин иштери боюнча мамлекеттик комиссиясы, Мамлекеттик кадрдык кызматы, Акыйкатчынын аппараты, Эмгек жана социалдык өнүктүрүү министрлиги, Жогорку сот, Юстиция министрлиги, Башкы прокуратура, Саламаттык сактоо министрлиги жана Адам укуктары боюнча улуттук координациялык кеңеш сыяктуу бир катар министрликтердин жана башка мамлекеттик түзүмдөрдүн чоң мансаптагы өкүлдөрү менен жолуктум.

Мен иш сапарым менен борбор шаарга гана барбастан, Ош, Жалал-Абад жана Баткен облустарына да барып, жергиликтүү бийлик, жарандык коом уюмдарынын жана азчылык жамааттарынын өкүлдөрү менен жолугуша алдым.

Мени менен жолуккандардын бардыгына мен алардын өлкөдө адам укугу боюнча азчылыктардын абалын жакшы түшүнүү жана баалоо үчүн ачык диалогко катышууга даярдыгы үчүн ыраазычылык билдиргим келет.

Миссияга чейин жана анын учурунда Өкмөттүн кызматташуусунан сырткары, мен БУУнун Өлкөлүк топторунун башкармалыгына жана Адам укуктары боюнча Жогорку комиссарынын башкармалыгына – Борбордук Азия өлкөлөрү үчүн Региондук бөлүмүнө алардын баалуу жардамы үчүн ыраазычылык билдиргим келет.

Бул билдирүү менин алдын ала эскертүүлөрүмдү гана камтыйт. Мен өзүмдүн жыйынтыктоочу баяндамамды 2021-жылдын март айында Бириккен Улуттар Уюмунун Адам укуктары боюнча кеңешинин сессиясында тапшырам жана 2020-жылдын сентябрына чейин бардык кызыкдар адамдардан жана уюмдардан кайрылууларды кабыл алам.

2019-жылдын 17-декабры.

Бишкек шаары.